Ζήτης

Με το όνομα Ζήτης στην ελληνική μυθολογία είναι γνωστός ο ένας από τους Βορεάδες.

Γενεαλογία
Πατέρας του ήταν ο Βορέας και μητέρα του η Ωρείθυια. Αδέλφια του ήταν ο Καλάις, η Κλεοπάτρα και η ΧιόνηΒιβλιοθήκη Απολλοδώρου, Γ΄ 15, 2..

 Ιστορία 
Ο Ζήτης και ο Καλάις ήταν ονομαστοί για την ικανότητά τους να διασχίζουν με μεγάλες ταχύτητες τους αιθέρες, καθώς ήταν κι αυτοί φτερωτοί όπως και ο πατέρας τους. Ο Υγίνος γράφει ότι οι φτερούγες τους ήταν κολλημένες στα πόδια τους και ότι τα μαλλιά τους ήταν γαλανά, ενώ αλλού ο ίδιος γράφει πως είχαν φτερά και στο κεφάλι τους. Ο Οβίδιος γράφει επιπλέον ότι ο Ζήτης και ο Καλάις ήταν δίδυμοι και μόλις έγιναν έφηβοι απέκτησαν φτερούγες στα πλευρά τους. Ο Πίνδαρος γράφει ότι οι φτερούγες τους ήταν ολοπόρφυρες. Η Βιβλιοθήκη ΑπολλοδώρουΒιβλιοθήκη Απολλόδωρου, Α΄ 9, 16 αναφέρει ότι οι δύο αδελφοί πήραν μέρος στην Αργοναυτική Εκστρατεία, όπου τους δόθηκε η ευκαιρία να απαλλάξουν τον Φινέα από τις Άρπυιες.

Ο Φινέας ήταν σύζυγος της αδελφής τους, της Κλεοπάτρας. Σύμφωνα με μία παράδοση, ο Ζήτης σκοτώθηκε καταδιώκοντας τις Άρπυιες, ενώ σε άλλη εκδοχή ο Ζήτης και ο Καλάις σκοτώθηκαν στην Τήνο από τον Ηρακλή. Τη δεύτερη εκδοχή δέχεται και ο Απολλώνιος ο Ρόδιος. Ο Ηρακλής τους εκδικήθηκε έτσι επειδή οι Ζήτης και Καλάις είχαν συμβουλεύσει τους Αργοναύτες να τον παρατήσουν στη Μυσία.

Παραπομπές

Πηγή
 Emmy Patsi-Garin: Επίτομο λεξικό Ελληνικής Μυθολογίας, εκδ. οίκος «Χάρη Πάτση», Αθήνα 1969

Ζητης